钦定古今图书集成/明伦汇编/宫闱典/第104卷 > 王根
## 钦定古今图书集成/明伦汇编/宫闱典/第104卷 > 王根

按《汉书元后传》：“红阳侯立，次当辅政，有罪过。上迺废
立，而用光禄勋曲阳侯根为大司马票骑将军，岁馀
益封千七百户。绥和元年，上即位二十馀年，无继嗣，
而定陶共王已薨，子嗣立为王。王祖母定陶傅太后
重赂遗票骑将军根为王，求汉嗣。根为言，上亦欲立
之，遂征定陶王为太子。时根辅政五岁矣，乞骸骨，上”
迺益封根五千户，赐安车驷马，黄金五百斤，罢就第。
先是，定陵侯淳于长以外属能谋议，为卫尉、侍中，在
辅政之次。是岁，新都侯莽告长伏罪，与红阳侯立相
连，长下狱死，立就国，语在《长传》。故曲阳侯根荐莽以
自代，上亦以为莽有忠直节，遂擢莽从侍中、骑都尉、
光禄大夫，为大司马。岁馀，成帝崩，哀帝即位，太后诏莽就第，避帝外家。哀帝初优莽，不听，莽上书固乞骸
骨而退。上迺下诏曰：“曲阳侯根前在位建社稷策，侍
中、太仆安阳侯舜往时护太子家，导朕，忠诚专壹。有
旧恩。新都侯莽忧劳国家，执义坚固，庶几与为治。太
皇太后诏休就第，朕甚闵焉。其益封根二千户，舜五
百户，莽三百五十户。”以莽为特进，朝朔望，又还红阳
侯立京师。哀帝少而闻知王氏骄盛，心不能善，以初
立故，优之。后月馀，司隶校尉解光奏：“曲阳侯根宗重
身尊，三世据权，五将秉政，天下辐凑自效。根行贪邪，
臧累钜万，纵横恣意，大治第宅，第中起土山，立两市，
殿上赤墀，户青琐，游观射猎，使奴从者被甲持弓弩，
陈为”步兵，止宿离宫，水衡共张，发民治道，百姓苦其
役，内怀奸邪，欲筦朝政，推亲近吏。主簿张业以为《尚
书》，蔽上壅下，内塞王路，外交藩臣，骄奢僭上，坏乱制
度。案：根骨肉至亲，社稷大臣，先帝弃天下，根不悲哀，
思慕山陵，未成，公聘取故掖庭女乐，五官殷严、王飞
君等置酒歌舞，捐忘先帝厚恩，背臣子义。及根兄子
成都侯况，幸得以外亲继父为列侯、侍中，不思报厚
恩，亦聘取故掖庭贵人以为妻，皆无人臣礼，大不敬
不道。于是天子曰：“先帝遇根、况父子至厚也，今迺背
忘恩义”，以根尝建社稷之策，遣就国，免况为庶人，归
故郡。根及况父商所荐举为官者皆罢。后二岁，傅太
后、帝母丁姬皆称尊号。有司奏新都侯莽前为大司
马，贬抑尊号之议，亏损孝道；及平阿侯仁臧匿赵昭
仪亲属，皆就国，天下多冤王氏。谏大夫杨宣上封事，
言“孝成皇帝深惟宗庙之重，称述陛下至德，以承天
序，圣策深远，恩德至厚。惟念先帝之意，岂不欲以陛
下自代，奉承东宫哉！”太皇太后春秋七十，数更忧伤，
敕令亲属“引领以避丁、傅，行道之人为之陨涕，况于
陛下时登高远望，独不惭于延陵乎！”哀帝深感其言，
复封商中子邑为成都侯。元寿元年，日蚀，贤良对策
多讼新都侯莽者，上于是征莽及平阿侯仁还京师
侍太后。曲阳侯根薨，国除。

按《恩泽侯表》：“曲阳炀侯根，河平二年六月乙亥，以皇
太后弟关内侯侯，三千七百户。再以大司马益封，七
千七百户。哀帝又益二千户。凡万二千四百户。二十
一年薨。建平元年，侯涉嗣。王莽篡位，为直道公，为莽
所杀。”